Publication: Magyar Közlöny
Issue: MK-2011-56 (Year: 2011, Number: 56)
Era: contemporary
Section: 1. melléklet a 26/2011. (V. 27.) NEFMI rendelethez
Paragraph Index: 227

12. évfolyamon kerüljenek feldolgozásra. (E tantárgy kerettanterve egy későbbi fázisban kerül kidolgozásra!) Az A változat alapvetően az általános történelmi műveltség elvárásainak és a történelmi gondolkodásmód kialakításához szükséges képességjellegű követelmények teljesítésének szándékát tekinti céljának. Ebből adódóan azok a témák és feldolgozási módok és szintek jelennek meg benne, melyek minden középiskolás számára elérhetőek. Ebben a változatban társadalmi és állampolgári alapkompetenciákra helyeződik a hangsúly: a tanulók legyenek képesek felismerni, mely problémák társadalmi jellegűek; legyenek képesek a felelős állampolgári döntésekhez szükséges információkat képesek legyenek megszerezni; életmódjukban és döntéseikben képesek legyenek a társadalomtudományos műveltségüket használni. Ebben a változatban nagyobb szerep jut a tanári demonstrációnak, hogy a tanulók az általános tájékozottság szintjén képet kapjanak a társadalomtudományok vizsgálati módszereiről. A B változat magasabb óraszáma egyrészt lehetőséget kínál a témaválasztás bővítésére, a feldolgozási módok gazdagabb választékának alkalmazására vagy az egyes események, jelenségek alaposabb, többoldalú, mélyebb feldolgozására. Ez a változat a társadalomtudományok iránt érdeklődő, a történelem tanulásában motivált osztályok, csoportok számára ajánlott, amelyek tanulóinak többsége várhatóan középszinten, de jó teljesítménnyel szeretne érettségizni. Ebben a változatban is a tanulási folyamat alapvetően a tanulói tevékenységre épül, azonban ezek között nagyobb hangsúlyt kap a tanulói következtetések levonása, az összefüggések felismerése képességének fejlesztése. Ily módon ebben a változatban a társadalomtudományi kompetencia összetevői közül a tudományos megismerés, vizsgálati módszerek, gondolkodásmód elsajátítása kerül előtérbe. Mivel mindkét tantervi változat meghatározó módon a tanulói tevékenységekre épül, elegendőnek tartottuk a tantervben dőlt betűvel jelölni azokat a tartalmakat, amelyek csak a magasabb óraszámú változat választása esetén végezhetők el. Nincs eltérés a két változat között a tevékenységekben – természetesen magasabb óraszám mellett ezekből több valósítható meg. A témakörökhöz kapcsolódó adattár (nevek, évszámok, fogalmak, topográfia) megadásánál abból indultunk ki, hogy a 40/2002. OKM rendelet melléklete, mely a történelem érettségi vizsga részletes követelményeit tartalmazza, visszautal 28/2000. OKM Kerettantervekről szóló dokumentumára, miszerint az ott rögzítettek kérhetők számon az érettségin. Tantervünk ezért külön sorokban szerepelteti az abban a dokumentumban meghatározottakat, illetve a tananyag feldolgozása során feltételezhetően még alkalmazhatókat. E két csoporton belül külön jelöltük a kulcsfogalmakat (félkövér kiemeléssel), amelyek a tantárgy több témakörénél is előkerülnek, tartalmukban változnak, gazdagodnak. A tanulók értékelése Az egyéni értékelés különböző formái: – Önálló, produktív írásbeli munka (pl. problémamegoldó vagy elemző esszé írása, házi dolgozat, projektmunka, elektronikus anyag, portfolió) készítése. – Önálló szóbeli felelet (pl. tétel kifejtése, kiselőadás, könyvtári és internetes információkeresés, tartása). – Pár- és csoportmunkában való részvétel (pl. disputa, vetélkedő, szerepjáték). – Félévente legalább két témazáró feladatlap megírása. – Évenként egy összegző, rendszerző feladatlap és esszé megírása. A tanulók értékelésének főbb szempontjai: – Aktivitás és részvétel a tanulói tevékenységek során. – Szóbeli és írásbeli feleletek, beszámolók esetében az összefüggő, követhető, logikus gondolatmenetre és árnyalt fogalmazásra való törekvés. – Képes-e önállóan felépíteni feleletét? Képes-e kérdéseket, releváns megállapításokat, következtetéseket megfogalmazni? – Az általános és adott korszakhoz kapcsolódó történelmi fogalmak szakszerű és helyes használata. – Történelmi események, jelenségek, folyamatok, személyek elhelyezése időben és térben, tájékozódás a történelmi térképen. – Egyéni és csoportos képességfejlesztő feladatok (pl. szöveges forrás-, kép-, film-, ábra-, grafikon-, diagramelemzés) megoldása. – Projektek (pl. tablók, házi dolgozatok, színielőadások, kiadványok, makettek, filmek, egyéb digitális anyagok) egyéni vagy csoportos elkészítése. – Tanórán kívüli információszerzés, pl. kutató- és gyűjtőmunka produktumainak bemutatása, tanulmányi kirándulásokról, múzeumlátogatásokról készült jegyzőkönyvek, élménybeszámolók tartása. A tanterv alkalmazása, szükséges speciális képesítések és tárgyi feltételek A társadalomismeretet és állampolgári ismereteket feldolgozó tananyagrészekhez ajánlott a megfelelő szakirányú pedagógus-továbbképzés elvégzése. Az iskolában már meglévő tanári és tanulói demonstrációs eszközök, pl. falitérképek, projektor, időszalag, történelmi tablók, forrásszemelvények beszerzése (kiegészítve – szükség szerint – saját készítésű eszközökkel, pl. memóriakártyák, táblajátékok); szaktantermek; iskolai könyvtár, pc, internet (lehetőség szerint), megfelelve a 11/1994. MKM rendelet előírásainak. A tankönyvek kiválasztásának elvei A középiskolai korosztálynak olyan tankönyvet válasszunk, amely – a tantervi célkitűzésnek megfelelően – a múltat a maga sokszínűségében, gazdag forrásanyagra támaszkodva, sokoldalúan és összefüggéseiben mutatja be. Lehetőséget teremt a tanulói érintettség felkeltésére, az ismeretszerzés és tanulási képességek fejlesztésére, a problémaérzékenység, és az alternatívákban való gondolkodás kialakítására, a releváns összefüggések feltárására, az egyedi jelenségekből következő általánosításokra, az ellentmondások feltárására, megvitatására, valamint a szakszerű és árnyalt vélemények megfogalmazására. A könyv tematikája továbbfejleszti a tanulók időbeni tájékozódási képességét, a feldolgozott időszak dokumentumai (szövegek, képek stb.) a megjelenített korszak fontos és jellemző vonásait tükrözik. A tankönyv a feldolgozandó ismeretforrások megértését, elemzését változatos és gondolkodtató kérdések, feladatok alkalmazásával segíti. A tankönyv elsődlegesen nem a tananyag otthoni felidézésére szolgál, hanem a tanórai munka legfontosabb eszköze. Ezért a képek, ábrák, térképek, adatsorok ne csupán illusztratív szerepet töltsenek be: legyenek alkalmasak elemzésre, a tananyaghoz kapcsolódó irányított vagy önálló tanulói ismeretszerzésre. A képekre, ábrákra, térképekre is vonatkozzanak kérdések, feladatok. A tankönyvi térképek funkciója más, mint a történelmi atlasz térképeié: egy-egy lényeges dolgot hangsúlyozzanak. Kerüljük a zsúfolt, nehezen áttekinthető térképeket, ábrákat tartalmazó tankönyveket! A képekről, ábrákról történő ismeretszerzésre a színes nyomású könyvek több lehetőséget nyújtanak. A taníthatóság-tanulhatóság feltétele a tankönyv jó tagoltsága. A nagy fejezetek és a leckék legyenek arányosak – már a könyv tagolása emelje ki a tárgyalt korszak sajátosságait. Különüljenek el a különböző didaktikai funkciójú szövegrészek (pl. törzsanyag, kiegészítő anyag, olvasmányok, kérdések, feladatok). A tanulást különféle kiemelések segítsék. A túlzott tagoltság és sok kiemelés azonban már nehezíti a tanulást. Előnyös, ha a leckéket egyszerű vázlatok és összegző kérdések zárják. A nagy fejezeteket is zárják összefoglalások. A könyv nyelvezete legyen érthető, olvasmányos a tanulók számára. Ne tartalmazzon fölöslegesen sok fogalmat és adatot (nevek, évszámok, topográfia), ugyanakkor biztosítson minél több lehetőséget a tanulói tevékenységekre, a képességfejlesztésre (kérdések, feladatok). Ösztönözze az önálló tanulói ismeretszerzés tankönyvön belüli (ebben fontos szerepet tölthet be a tankönyv végi fogalomtár, névtár és az időrendi táblázat) és tankönyvön kívüli formáit. A tevékenységközpontú történelemtanítás és a képességfejlesztés szempontjából fontos, hogy a tankönyvhöz megfelelő munkafüzet is tartozzon. A kiegyensúlyozott oktató-nevelő munkát segítheti, ha olyan tankönyvsorozatot választunk, amelynek kötetei azonos didaktikai felépítésűek. A könyv, illetve a munkafüzet képekkel, érdekes esetleírásokkal, feladatokkal ösztönözze vitára, állásfoglalásra a tanulókat.

Source: https://magyarkozlony.hu/hivatalos-lapok/a470bc8f9782a5344df9518501b2901850e5655a/dokumentumok/e6f8fc470d5b09eaafee1c83fa78c984488ca620/letoltes